2 Timotheo 2 | Beibele Inthaneteng | Phetolelo ya Lefase le Lefsa
2 Ka gona wena ngwanaka,+ dula o hwetša matla+ bothong bjo bogolo bja Modimo+ bjo bo tlišwago ke go ba boteeng le Kriste Jesu,
2 gomme dilo tše o di kwelego go nna tšeo di ilego tša thekgwa ke dihlatse tše dintši,+ dilo tšeo o di gafele banna ba botegago, bao le bona ba tlago go swanelegela gabotse go ruta ba bangwe.+
3 Eba le kabelo go hlokofatšweng ke tlaišego + o le mohlabani yo mobotse+ wa Kriste Jesu.
4 Ga go na motho yo e rego ge a hlankela e le mohlabani+ a itsenya medirong ya kgwebo ya bophelo bja batho ka kakaretšo,+ e le gore a tle a amogelwe ke yo a mo ngwadišitšego e le mohlabani.
5 Godimo ga moo, ge e ba motho a phenkgišana dipapading,+ ga a rwešwe mphapahlogo ka ntle le ge a ka phenkgišana go ya ka melao.
6 Molemi yo a šomago ka thata e swanetše go ba wa pele go ja dienywa.+
7 Dula o nagana ka seo ke se bolelago gomme Morena o tla go nea kwešišo*+ dilong tšohle.
8 Gopola gore Jesu Kriste o tsošitšwe bahung+ le gore e be e le setlogolo sa Dafida,+ go ya ka ditaba tše dibotse tšeo ke di bolelago;+
9 tšeo ke hlokofatšwago ka baka la tšona e bile ke golegilwego + bjalo ka modirabobe. Lega go le bjalo, lentšu la Modimo ga se la tlengwa.+
10 Ka baka le ke tšwela pele ke kgotlelela dilo tšohle ka baka la bahlaolwa,+ gore le bona ba hwetše phološo yeo e tlago ka Kriste Jesu gotee le letago le le sa felego.+
11 Polelo ye e a botega:+ Ka kgonthe ge e ba re hwile gotee, re tla phela gape gotee;+
12 ge e ba re tšwela pele re kgotlelela, re bile re tla buša gotee re le dikgoši;+ ge e ba re mo latola,+ le yena o tla re latola;
13 le ge e ba re sa botege, yena o dula a botega,+ gobane a ka se ke a itatola.
14 Dula o ba gopotša+ dilo tše, o ba laela+ pele ga Modimo+ gore ba se ke ba lwa ka mantšu,+ e lego selo se se se nago mohola le gatee gobane se senya bao ba theetšago.
15 Dira sohle se o ka se kgonago gore o itšweletše o amogelega+ go Modimo, o le yo a šomago+ go se seo se go hlabišago dihlong,+ yo a swarago lentšu la therešo ka tshwanelo.+
16 Eupša phema dipolelo tša lefeela tše di senyago se sekgethwa;+ gobane bao ba di bolelago ba tla fetelela go se boifeng ga bona Modimo,+
17 gomme lentšu la bona le tla keka bjalo ka sešo sa go keka.+ Himeneo le Fileto ba balwa gare ga bao+
18 ba fapogilego therešong,+ ba bolela gore tsogo e šetše e diregile;+ e bile ba phekgola tumelo ya ba bangwe.+
19 Go sa šetšwe seo, motheo o tiilego wa Modimo o dula o eme,+ o na le leswao le le rego: “Jehofa o tseba ba gagwe,”+ le la gore: “Yo mongwe le yo mongwe yo a bitšago leina la Jehofa+ a tlogele go se loke.”+
20 Ka ntlong e kgolo ga go na dibjana tša gauta le tša silifera feela, eupša go bile go na le tša kota le tša letsopa, gomme tše dingwe ke tša morero o hlomphegago eupša tše dingwe ke tša morero o sa hlomphegego.+
21 Ka gona ge e ba motho a katoga tša morero o sa hlomphegego, e tla ba sebjana sa morero o hlomphegago, se se kgethagaditšwego, se se holago go mong wa sona, seo se lokišeditšwego modiro o mongwe le o mongwe o mobotse.+
22 Ka gona tšhaba dikganyogo tša bofsa,+ eupša phegelela toko,+ tumelo, lerato, khutšo+ gotee le bao ba bitšago Morena ka pelo e hlwekilego.+
23 Go feta moo, phema dingangišano tša bošilo le tša go hloka tsebo,+ o tseba gore di tswala dintwa.+
24 Gobane mohlanka wa Morena ga se a swanela go lwa+ eupša o swanetše go ba bonolo go bohle,+ a swanelegele go ruta,+ a itshware ge a fošeditšwe,+
25 a rute ka boleta bao ba rabelago,+ ka ge mohlomongwe Modimo a ka ba dira gore ba fetoše dipelo tša bona, + e lego seo se išago tsebong e nepagetšego ya therešo,+
26 gomme ba ka hlaphogelwa ba phonyokga molabeng+ wa Diabolo, ka ge a ba tantše ba phela+ gore ba dire thato ya gagwe.
^ Goba, “temogo.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D55%26Chapter%3D2%26wtlocale%3DSE%26srcid=share⊂ject=Bala Beibele Inthaneteng